钦定古今图书集成/明伦汇编/官常典/第212卷 > 郑畋
## 钦定古今图书集成/明伦汇编/官常典/第212卷 > 郑畋

按《唐书》本传：“畋字台文，糸出荥阳。父亚，字子佐，爽迈
有文，举进士、贤良方正、书判拔萃，三中其科。李德裕
为翰林学士，高其才，及守浙西，辟署幕府，擢监察御
史。李回任中丞，荐为刑部郎中，知杂事，拜给事中。德
裕罢宰相，出为桂管观察使。坐吴湘狱不能直冤，贬
循州刺史，死于官。畋举进士时年甚少，有司上第籍”，
武宗疑，索所试自省，乃可，奏为宣武推官。以书判拔
萃，擢渭南尉，父丧免。宣宗时，白敏中、令狐绹继当国，
皆怨德裕，其宾客并废斥，故畋不调几十年。外更帅
镇幕府，绹去位，始为虞部员外郎，右丞郑薰诬畋罪
不可任，郎官出之，久乃入为刑部员外郎。刘瞻为宰
相，荐授户部郎中，入翰林为学士，俄知制诰。会讨徐
州贼庞勋，书诏纷委，畋思不淹晷，成文灿然，无不切
机要，当时推之。勋平，以户部侍郎进学士承旨。瞻以
谏忤懿宗，赐罢。畋草制书，多褒言，韦保衡等怨之，以
为附下罔上，贬梧州刺史。僖宗立，内徙郴、绛二州，以
右散骑常侍召还。故事，两省转对延英，独常侍不与。
畋建言宜备顾问，诏可，遂著于令。以兵部侍郎进同
中书门下平章事。故事，宰相驺哄联数坊，呵止行人。
畋敕导者止百步，禁百官仆吏不得擅至宰相府。交、
广、邕南兵，旧取岭北五道米往饷之，船多败没。畋请
以岭南盐铁委广州节度使韦荷，岁煮海取盐直四
十万缗，市虔、吉米以赡安南。罢荆、洪等漕役，军食遂
饶。后以王师甫为岭南供军副使，师甫请兼总兵，而
岁加献钱二十万缗。畋曰：“荷且有功，而师甫以利啖
朝廷，谋夺其兵，不可。”罢之。再迁门下侍郎，封荥阳郡
侯。以星变求去位，不许。乾符六年，黄巢势寖盛，据安
南，腾书求天平节度使。帝令群臣议，咸请假节以纾
难，畋欲因授岭南节度使，而卢携方倚高骈使立功，
乃曰：“骈才略无双。淮南天下精兵，又诸道之师方至，
蕞尔，贼奈何舍之，令四方解体邪！”畋曰：“不然。巢之乱
本于饥，其众以利合，故能兴江、淮，根蔓天下。国家久
平，士忘战，所在闭垒不敢出。如以恩释罪，使及岁丰，
其下思归，众一离巢，即几上肉耳。《法》谓不战而屈人
兵也。今不伐以谋，而怖以兵，恐天下忧未艾也。”仆射
于琮言：“南海以宝产富天下，如与贼，国藏竭矣。”天子
内亦属骈，乃然携议，畋曰：“安危属吾等，而公倚淮南
用兵，吾不知所税驾。”会骈奏南蛮方彊，请如西戎以
公主下嫁。携又议从之。畋以为损国威灵，不可，即抗
论，至相诟嫚。携怒，拂衣去裾，蔑于砚，因抵之。帝以大
臣争口语，无以示百官，乃俱罢。以畋为太子宾客，分
司东都。俄召拜吏部尚书。明年，为凤翔、陇西节度使，
募锐兵五百，号“疾雷将”，境中盗不敢发，发辄得。会巢
陷东都，遣兵戍京师，以家财劳行妻自纴戎衣给战
士。帝出梁、洋，畋上谒斜谷，泣曰：“将相误国，臣请死以
惩无状。”帝劳遣之，且曰：“公谨扼贼冲，无令得西”向。畋
曰：“方艰虞时，事有机急，不可中覆，请便宜从事，臣当
以死报国。”帝曰：“利社稷，无不可。”畋还，蒐士卒，缮器械，
濬城隍，使于梁者道相属。俄而贼使至，诸将皆欲附
贼，畋开谕不可，即悉出金帛，请得脱身去，复不听，而使以伪赦令示军中，乃去。明日，诏使至，畋召监军袁
敬柔，以逆顺晓诸将，乃听命，刺血以盟，畋遣子凝绩
从帝。有诏进同中书门下平章事。贼将又至，畋斩于
军，馀党数百人皆捕诛之。迁检校尚书右仆射、西面
行营都统，军中承制除拜，乃以前灵武节度使唐弘
夫为行军司马。中和元年，贼将王璠率众三万来攻，
畋使弘夫设伏以待。璠内轻《畋儒》柔，纵步骑鼓而前。
畋以锐卒数千当贼，疏阵而多旗帜，乘高伐鼓，贼不
测众寡，阵未整，伏发，众皆嚣。日暮，军四合，鏖战龙尾
坡，杀贼二万级，积尸数十里，多获铠仗。璠遁去，禽璠
子斩之，威动京师。时诸镇兵在寰内尚数万，无所归，
畋招来之，厚加慰结。乃与泾原程宗楚、秦州仇公遇、
鄜延李孝恭、夏州拓拔思恭约盟，传檄天下。时王命
不出剑门，四方谓王室微，不能复兴。及畋檄至，远近
咸耸，各治兵思立功，奔问行在。巢大惧，不敢西，谋当
此时，微畋天子几殆。帝闻捷曰：“朕知畋不尽儒者之
勇乃尔！”弘夫取咸阳，以桴济兵渭水。贼伏甲伪走，弘
夫与宗楚乘胜入都门，为贼所覆。畋数敕无轻进，二
人不听，果败。以鄜、夏兵屯东渭桥。再进司空，兼门下
侍郎、京城四面行营都统，赐御袍、犀带，拜而不贺。行
军司马李昌言者，屯兴平，遣麾下求为南面都统，辄
引兵趋府。畋不意见袭，登城好语曰：“吾方入朝，公能
戢兵爱人，为国灭贼乎？能则守此矣。”遂委军去，昌言
自为留后，卫畋出境。既半道，内惭负，即辞疾，诏授太
子少傅，分司东都，便医于兴元。明年，召至行在，以王
铎将兵，复拜畋司空、门下侍郎、平章事，军务一以咨
决。兴州戍将孙邺坐赃抵死，畋奏言：“方关辅失守，邺
护褒斜有功，请免死。陈秋儿保嵯峨山拒贼，农不废
耕，请以检校散骑常侍隶奉天军。”制皆可。旧制，使府
校书郎以上，满三岁迁，监察御史里行至大夫、常侍，
满三十月迁，虽节度兼宰相，亦不敢越。自军兴，有岁
内数迁者，畋以为不可。请行营节度繇里行至大夫，
许满二十月迁，校书郎以上，满二岁乃奏，非军兴者
如故事。从之。时田令孜恃权，有所干请，畋不应。陈敬
瑄欲以官品居宰相上，畋曰：“外宰相安得论品乎？”卒
不肯处其下。令孜、敬瑄，内常衔之。贼平，帝将还，而李
昌言自以袭畋而夺之镇。今畋当国，内不喜，故三人
相结，而遣客上畋过咎。帝得其情，不许。畋乃引疾去
位，入见帝曰：“乘舆东还，由大散关幸凤翔，供张顿峙，
一委昌言，乃可安。臣若以宰相从，彼且猜阻，非所以
靖反侧也。请以散官养疾。或群臣有疑，愿出臣章示
之，使知天子于臣无纤芥者。”帝以其诚，乃授检校司
徒、太子太保。罢政事，以凝绩为壁州刺史，留养徙龙
州。卒，年六十三，赠太尉。后帝思畋忠力，又赠太傅，凝
绩数岁亦卒。始，李茂贞以博野裨将戍奉天，畋召隶
麾下，委以游逻，厚礼之，茂贞感其饰擢。及畋还葬，郑
表为请，谥曰文昭。天复初，与李思恭配享僖宗庙庭，
又赠宗楚弘夫官。“畋为人仁恕，姿采如峙玉。凡与布
衣交，至贵无少易。”郑縠者，薰子也。方畋秉政，擢为给
事中，至侍郎。其损怨类如此。“巢之难，先诸军破贼，虽
功不终，而还相天子，坐筹帷幄，终能复国”云。